Tanulmányi elnökhelyettes beszámoló

*2012.12.04. – 2012.02.12.*

Időrendi bontás:

december 5. – rendkívüli Kari Tanács

december 5. – Kémia Intézeti Tanács

december 7. – HÖOK Választmány

december 8. – Választmány

december 9. – Kémia Szakterületi Csoport ülés

december 10. – Tanárképzési munkacsoport

december 11. – EHÖK Tanulmányi Bizottsági ülés

december 11. – rendkívüli EHÖK Küldöttgyűlés

december 13. – Tanulmányi Csoport ülés

december 17. – ELTE Pályaválasztási nap

december 18. – HÖK-Karácsony ☺

december 20. – Tanulmányi Csoport ülés

december 21. – Alapítvány kuratórium

január 4. – EHÖK Küldöttgyűlés

január 9. – Kémia Intézeti Tanács

január 12. – rendkívüli Küldöttgyűlés

január 14. – Választmány

január 16. – Kari Tanács

január 18.-19. – Educatio kiállítás

január 25. – Nyílt nap

január 25. – EHÖK Tanulmányi Bizottsági ülés

február 1. – konzultáció a Magyar Nők Szövetségével

február 4. – Választmány

február 6. – előadás az érdi Vörösmarty Gimnáziumban

február 6. – Tisztségviselői értekezlet

előreláthatólag:

február 11. – Választmány

február 12. – Küldöttgyűlés

A delegáltságaimnak eleget tettem (illetve egy Alapítvány kuratóriumon és egy Tanárképzési munkacsoport ülésen nem vettem részt), a megkeresésekre igyekeztem maradéktalanul válaszolni – bár főleg a Neptunnal kapcsolatos megkeresésekre nem tudtam megnyugtató választ adni, illetve megoldani a felmerülő problémákat. Fogadóórát a vizsgaidőszakban nem tartottam.

Ebben a viharos időszakban igyekeztem hallgatóink és leendő hallgatóink érdekeit képviselni a megfelelő fórumokon és „szerveződési szinteken”, valamint elősegíteni az információáramlást. Így volt lehetőségem részt venni a HÖOK Választmányán, melyen a felsőoktatás aktuális helyzete, valamint a HÖOK erre adott válasza volt a téma.

Fontosnak tartottam, hogy a lehetőségekhez mérten népszerűsítsük az ELTE TTK-t, így a szokásosan megrendezett Educatio kiállítás és a nagy Kari Nyílt Nap mellett (melyeken félig, mint kémiás hallgató, félig pedig mint tanulmányi elnökhelyettes vettem részt) a Karrierközpont által szervezett Pályaválasztási napon és az érdi Vörösmarty Gimnáziumban is megjelentem hallgatótársaimmal. Ezúton is köszönöm Kovács Fanninak, Vörös Évának, Béni Kornélnak és Szabó Tamásnak a segítséget és az együttműködést.

Ezeken a rendezvényeken meglátásom szerint a tanulók széles palettája felvonult, és általános tapasztalat, hogy érdekli őket a természettudományos képzés. Sajnos a tájékozatlanság az érdeklődéssel összemérhető nagyságú, jellemzően leendő hallgatóinknak fogalmuk sincsen, mit fognak tanulni nálunk. Az általános fejetlenség is érzékelhető volt ezeken a rendezvényeken, a diákokat sokkal inkább az érdekelte, van-e esélye bejutni a felsőoktatásba, mintsem az, hogy milyen tanulmányokat fog folytatni. Előtérbe helyeződtek a tanulmányok finanszírozását érintő kérdések, és a szakok nehéz elvégezhetősége. Kiemelkedően nagy tudatlansággal találkoztam az osztatlan tanárszakokat illetően (most végzős, tanárnak készülő diák nem volt tisztában a képzés osztatlanná válásával). Ide fűzném a tanárképzési munkacsoportot, melynek munkáját ellehetetlenítette az, hogy az intézetek rendkívül nagy csúszással adták le a modulok képzési és kimeneti követelményeit (KKK-kat), valamint a munkacsoport nem volt birtokában annak a tudásnak, mely meghatározta volna azon kereteket, amiben érdemben dolgozni lehetett volna.

Az őszi félév végén is segítettünk a Tanulmányi Osztálynak az indexszedésben. Két hétig lehetett a Hallgatói Ügyfélfogadó Térben hallgatóknál leadni azokat az indexeket, melyekbe minden jegy be volt íratva. Ezúton is köszönöm a segítőknek a munkájukat!

Valamint szokás szerint a tanulmányi elnökhelyettes is részt vesz a hetedszeri vizsgaalkalmas és negyedszeri tantárgyfelvételes kérvények bírálásában. A vizsgaidőszak során beérkező hetedszeri vizsgaalkalmas kérvényeket a lehető leggyorsabban elbíráltam, a negyedszeri tantárgyfelvételes bírálásnál viszont nem tudtam jelen lenni vidéki elfoglaltságaim miatt, így helyettem Árendás Péter bírálta el ezen kérvényeket, segítségét ezúton is köszönöm.

A vizsgaidőszakban nyilván kisebb a tisztségviselői aktivitás, én a vizsgázáson felüli időmet a Neptunnal töltöttem. Az Oktatási Igazgatóság és az EHÖK központi kommunikációja csődöt mondott, cserébe a kari HÖK-ök velük való kommunikációja egyoldalúvá vált a hibák folyamatos jelzésével. Gyakorlatilag az alapfunkciók sem működnek. A vizsgajelentkezés során a hallgatók nem látták a meghirdetett vizsgákat, a tanárok nem lettek arról informálva, hogy a Neptun mereven 36 órával a vizsga előtt lezárja a jelentkezést és utólag nem tudnak hallgatót feltenni a vizsgalapra. A tárgyfelvétel azonban az eddigiekhez mérten is nagyobb káoszt okozott. Sok hallgató nem tudott bejelenteni a következő félévre, nem tudtak tárgyakat felvenni és rengeteg kurzus egy archiválás miatt rossz kurzuskóddal szerepel(t) a Neptunban. Az már csak hab a tortán, hogy a Neptun még a rangsor pontokat is sok helyen hibásan számolta, valamint hogy az oktatók letilthatják a Neptun-beli levelezésüket, és korlátok nélkül rákereshetnek a hallgatókra, a keresés pedig zárt fórumokon történt beszélgetéseket is kilistáz. A felmerülő problémákkal gyakorlatilag senki sem foglalkozott és foglalkozik, néha ugyan felvillan némi remény, hogy dolgoznak a problémákon, de nem a kívánt tempóban és hatékonysággal. Az oktatók hasonlóan nem tudják kezelni a Neptunt, mint a hallgatók, nem hajlandóak a saját kurzusaik helyes meghirdetésével foglalkozni. A Tanulmányi Osztály úgy gondolja, a Neptunra való átállás okozta hibákkal nem az ő tiszte foglalkozni, még akkor sem, ha lenne hozzáférése a hibák orvoslására. Jellemzően a TO a HÖK-höz küldi a hallgatókat, nem számolva azzal, hogy nekünk nincsen semmilyen hozzáférésünk a rendszerhez – a hallgatók pedig nálunk dühöngenek, jellemzően a hallgatói irodában, hogy nem dolgozunk. Finoman szólva is elkeserítő a helyzet, főleg hogy azt sem sikerült még kiderítenünk, hogy pontosan mely hibákkal lehet a TO-hoz és melyekkel az Oktatási Igazgatósághoz fordulni.

Amennyiben kérdésed, véleményed van, keress bátran e-mailben, telefonon vagy személyesen!

Köszönöm, hogy elolvastad a beszámolómat!

Budapest,

Nagy Katalin